携印謁新守宿至德上方翌日馬上追書十四韵
作者：强至
朝代：宋

paragraphs: 携符拜州守，半舍度微徑。
有僧謁道傍，云我迓邑令。
因徐指叢林，佛宇頗嚴浄。
願驅大夫馬，一宿憩征鐙。
我生嗜煙蘿，聞此愜幽興。
乃留驗僧言，金碧果暉映。
捨策游上方，塵襟覺疏瑩。
山氣亂朝暮，谷響答鐘磬。
清風中宵來，雲歛月垂鏡。
微吟不知旦，坐席若初定。
遂行登修塗，回首謝巖磴。
咨予秉微尚，碌碌奚足競。
一月兩移府，未暇救民病。
徒爲章服裹，折腰損真性。